Eurovision Song Contest 1980
Eurovision Song Contest 1980 var den 25. utgaven av Eurovision Song Contest, EBUs årlige sangkonkurranse for organisasjonens medlemmer. Israel skulle ha arrangert finalen, men den israelske kringkasteren sa fra seg oppgaven av økonomiske årsaker. I stedet tok Nederland på seg arrangørjobben og la finalen til Nederlands Congresgebouw i Haag lørdag 19. april 1980. Programleder var Marlous Fluitsma. 19 land stilte start, og blant annet deltok Marokko for første og hittil eneste gang. Vinneren ble Irland og «What's Another Year», sunget av Johnny Logan. Dette var Irlands andre seier i konkurransen. «What's Another Year» ble en stor kommersiell suksess over hele Europa, og den toppet singellistene i elleve land – inkludert Norge, der sangen toppet VG-lista i åtte uker på rad. Norge ble representert av Sverre Kjelsberg og Mattis Hætta som sang «Sámiid ædnan». Det norske bidraget ble nummer 16 av 19, men låten har siden blitt en del av den nasjonale hukommelsen i Norge.